जिला और अनुमंडल अस्पतालों में विशेषज्ञ किए जाएंगे तैनात
राज्यके जिला और अनुमंडल अस्पतालों में विशेषज्ञ डाॅक्टर तैनात किए जाएंगे। मकसद जच्चा-बच्चा (मां-नवजात) को संबंधित जिले में ही सभी आवश्यक स्वास्थ्य सुविधाएं मुहैया कराना है। राज्य डाॅक्टरों की कमी से जूझ रहा है। खासकर विशेषज्ञ डाॅक्टरों की तो और भी कमी है। ऐेसे में राज्य के पीएचसी (प्राथमिक स्वास्थ्य केंद्रों) और दूरदराज के अस्पतालों में पदस्थापित विशेषज्ञ डाॅक्टरों को वहां से हटाकर जिले के मुख्य अस्पतालों में तैनात करने की योजना पर काम शुरू किया गया है। इससे खासकर प्रसव और महिलाओं की अन्य बीमारियों के इलाज के लिए बड़े शहरों और मेडिकल कॉलेजों की दौड़ लगाने से मुक्ति मिलेगी।
राज्य स्वास्थ्य सेवा संवर्ग में करीब 710 विशेषज्ञ चिकित्सक कार्यरत हैं। इनमें 150 स्थायी सेवा हैं, जबकि अन्य संविदा पर काम कर रहे हैं। स्वास्थ्य विभाग का मानना है कि पीएचसी और एपीएचसी में विशेषज्ञ डाॅक्टर तैनात तो हैं, पर उनका पूरा उपयोग स्वास्थ्य सेवा में नहीं हो पा रहा है। इन अस्पतालों में संस्थागत प्रसव तो काफी संख्या में हो रहा है, पर मामला गंभीर हो जाए या सिजेरियन की नौबत पड़े तो मरीज को रेफर कर दिया जाता है। कारण वहां एनेस्थिसिया के डाॅक्टरों की कमी तो है ही, ऑपरेशन के सभी सुविधाएं भी उपलब्ध नहीं है। वही जिला, अनुमंडल और रेफरल अस्पतालों में ऑपरेशन की अधिकांश सुविधाएं बहाल हो चुकी हैं, पर विशेषज्ञ डाॅक्टरों की कमी के कारण वहां आवश्यक ऑपरेशन संभव नहीं हो पा रहा। इस कमी को पूरा करने के लिए जिले के बड़े अस्पतालों में विशेषज्ञ डाॅक्टरों को तैनात करने की योजना है।
hin_Deva hin_Deva hin_Deva